AlexejDobrolubov/national_council_slovak_2010 huggingface dataset:
72. schôdza NR SR - 3.deň - B. popoludní
Dátum: 2022-09-21
Poslanec: Kočiš, Eduard (-)
Druh vystúpenia: Vystúpenie s faktickou poznámkou

60. Ďakujem ešte raz, pán predsedajúci. Pán kolega Habánik, áno, súhlasím s vašou rozpravou, pretože pozastavil ste sa tam tiež nad jedným zaujímavým faktom, a to je to, že či v tomto zákone, ktorý je ozaj tak zvláštne nastavený podľa mňa, by som povedal, pretože chceme tu aj sankcionovať, chceme zároveň chrániť, chceme nejakým spôsobom ísť aj do nejakej represie, ale zároveň chceme aj nejakým spôsobom ustanoviť nejaké základné kvóty pre predprimárne vzdelávanie a zároveň dofinancovávať voľný čas dieťaťa do 18 rokov veku. Čiže je to taká podľa mňa taká, taká, taká zvláštna situácia. Ale pýtali ste sa vo svojej rozprave, že či vieme alebo či predkladatelia zákona nám vedia povedať, či už sú jednoducho nejaké inštitúcie, ktoré sú schopné alebo ochotné vykonávať tento alebo túto prax vo forme vykonávania voľného času dieťaťa. Pretože v návrhu zákona nič také spomenuté nie je a pokiaľ je táto časť v tomto zákone takto ustanovená, tak malo by tam byť uvedené nie len, akým spôsobom rodič dieťaťa sa vie prihlásiť do tohto systému, alebo aké osobné údaje dieťaťa musí zadať, ale zároveň by malo byť povedané, aké inštitúcie alebo či to bude môcť vykonávať, ja neviem, základná škola, stredná škola, učiteľ na živnosť, učiteľ, ktorý si môže spraviť jednoosobovú eseročku. Pretože v tomto zákone je veľký predpoklad aj možného zneužívania týchto finančných zdrojov a toho by sme sa mali vyvarovať, pretože peňazí vo finančnom svete alebo finančnom svete škôl nie je nikdy dosť. A takýmto spôsobom by mohlo naozaj veľmi významne dôjsť doslova a do písmena k rozkrádaniu týchto finančných zdrojov. Čiže, pán kolega Habánik, veľmi pekne ďakujem za rozpravu.
72. schôdza NR SR - 3.deň - B. popoludní
Dátum: 2022-09-21
Poslanec: Kočiš, Eduard (-)
Druh vystúpenia: Vystúpenie s faktickou poznámkou

52. Veľmi pekne ďakujem za slovo, pán predsedajúci. Pán kolega Kyselica, ja tiež ďakujem za vaše vystúpenie. Mňa vo vašom vystúpení zaujali najmä tie fakty alebo tie údaje, kde spomínate sankcie. Sankcie či už za nedodržiavanie povinnej školskej dochádzky alebo sankcie za nedodržiavanie už budúceho povinného predprimárneho vzdelávania dieťaťa od päť rokov veku, fyzického. Čiže ak chceme odstrániť tieto neduhy, to znamená neduh nedostatočnej školskej dochádzky, ale aj nedostatočného predprimárneho školského vzdelávania, tak určite nám nepomôže žiaden, žiadna forma sankcií. Pretože forma sankcií, ktorú podľa zákona, podľa tohto uvedeného zákona by mala vykonávať obec, je podľa mňa úplne nevykonateľná. Pretože vlastná obec alebo malé mestečko alebo väčšie mesto si nikdy nebude špiniť do vlastného hniezda, ani do vlastnej školy, ktorú má vo svojej vlastnej pôsobnosti. Pokiaľ úrady práce, sociálnych vecí a rodiny a zvlášť odbor sociálnej kurately alebo odbor sociálno-právnej ochrany detí a mládeže nebude mať zabezpečený dostatočný počet terénnych sociálnych pracovníkov alebo pracovníkov v teréne a títo pracovníci sa nebudú značným spôsobom to, čo im vlastne vyplýva zo zákona, venovať tejto, tomuto zanedbávaniu povinnej školskej dochádzky, nikdy tento neduh vlastne nebudeme vedieť odstrániť. A ďalším problémom je to, že detskí pediatri aj do štrnástich dní niekedy, kedy triedny učiteľ vyzve rodiča, že jednoducho to dieťa nemá ospravedlnené hodiny, tak tí detskí pediatri sú schopní vydať ospravedlnenku aj za taký dlhý čas. Čiže ak tieto veci neodstránime, nikdy žiadnou sankciou nedôjde k náprave a ešte raz veľmi pekne ďakujem za vašu rozpravu.
72. schôdza NR SR - 3.deň - A. dopoludnia
Dátum: 2022-09-21
Poslanec: Kočiš, Eduard (-)
Druh vystúpenia: Vystúpenie s faktickou poznámkou

50. Veľmi pekne ďakujem za slovo, pán predsedajúci. Pán kolega Richter, vo svojej rozprave ste spomenuli naozaj iba fakty a to, že pri nezmyselnom schvaľovaní 200-eurového príspevku na dieťa, ktoré nie je realitou, sa naozaj zrušilo tzv. farbičkovné, na ktoré malo nárok každé jedno dieťatko, ktoré vstupovalo do prvého ročníka základnej školy. Čiže absolútne bez emócií tu teraz musíme povedať, že dochádza k náprave, pretože ak by tento zákon nebol predkladaný na novo, sa dá povedať, tak vlastne budúci školský rok by bol bez tohto príspevku. Čiže či poslanec reprezentuje stranu opozície alebo stranu koalície, tieto naozaj prosociálne témy by mali toto plénum spájať a v žiadnom prípade by tu nemalo dochádzať k nejakým rozbrojom alebo k nejakým roztržkám. Toto je jednoducho zákon, ktorý je potrebný, a preto si myslím, že naprieč celým politickým spektrom dôjde k maximálnej dohode, pretože naozaj iba nejaký cynik by proti tomuto zákonu nehlasoval, aj keď z určitých politických kruhov možno očakávať aj nejaký iný hlasovací manéver, nakoľko to nie je ich nápad, ale to uvidíme a necháme sa prekvapiť pri najbližšom hlasovaní. Čo sa však týka sociálnych tém, ktoré prichádzajú či už sprava, či už zľava, tak naozaj by sme mali nájsť úplný konsenzus a úplnú kontinuitu v tomto, pretože sociálna téma nesmie nikdy rozdeľovať ani politikov, ani spoločnosť. Jednoducho je to téma hodnotová a táto hodnotová téma by sa mala uprednostniť nad každý jeden zámer. Čiže ja ďakujem kolegovi Richterovi za jeho rozpravu a ešte raz kolegyni Krištúfkovej za tento predložený návrh zákona. Čiže naozaj ho určite veľmi radi podporíme.
72. schôdza NR SR - 2.deň - A. dopoludnia
Dátum: 2022-09-20
Poslanec: Kočiš, Eduard (-)
Druh vystúpenia: Vystúpenie s faktickou poznámkou

54. Ďakujem pekne za slovo, pán predsedajúci. Docent Chocholoušek by mal z pána ministra financií ozaj veľkú radosť. Pán minister Matovič, vy opäť prekvapujete deň za dňom, najprv vynadáte bývalému koaličnému partnerovi, všetkým poslancov Národnej rady Slovenskej republiky, ktorí sa rozhodnú hlasovať za tento predkladaný návrh zákona, kolegov zo SME RODINA označujete ako hlupákov, potom sa zrazu vrátite do tridsiatych rokov 20. storočia, veď vy ste objavil proste stroj času. Vy všetko viete, kde ste nebol, tam pôjdete a kde nepôjdete, tam sa určite chystáte. Pán Matovič, rozvrat verejných financií, návrat mafie, spájanie sa extrémistov s komunistami a neviem ešte s kým. Vy ste mal vystúpiť, keď ste si už vzal slovo, na čo máte ako člen vlády právo, k predkladanému návrhu zákona. Ale vy ste k tomuto predkladanému návrhu zákona kolegov zo SME RODINA nepovedal zhola nič. Stihol ste tu dourážať bývalých koaličných partnerov, stihol ste tu dourážať opozičných poslancov a vy zrazu vystupujete ako martýr, ako niekto, komu sa neustále ubližuje. Pán Matovič, dva a polročné vládnutie či už vaše vlády alebo vášho verného Eduarda Hegera, toto je armagedon Slovenskej republiky, pretože takto nefunkčnú vládu si ešte v histórii nemôžu občania Slovenskej republiky pamätať, ani tí, ktorí si pamätajú toho naozaj veľmi veľa. Čiže ak budete niekoho obviňovať, že je hlupák a že iba hlupák bude hlasovať za takýto zákon, tak v prvom rade si musíme naliať čistého vína, že vy ste ten najväčší hlupák.
72. schôdza NR SR - 2.deň - A. dopoludnia
Dátum: 2022-09-20
Poslanec: Kočiš, Eduard (-)
Druh vystúpenia: Vystúpenie s faktickou poznámkou

24. Veľmi pekne ďakujem za slovo, pán predsedajúci. Ja sa v prvom rade chcem poďakovať kolegovi Svrčekovi a kolegyni Hajšelovej, že predkladajú tento návrh zákona, pretože, tak ako bolo povedané predrečníkom pánom Tomášom, ale aj kolegami vo faktických poznámkach, jednoducho ak raz sa vládna koalícia, ktorá mala ústavnú väčšinu, pomaličky rozpadáva a začína byť nefunkčná a začína byť pomaličky nefunkčné aj plénum Národnej rady Slovenskej republiky, tak občania Slovenskej republiky, ktorí vo voľbách v roku 2020 rozhodli nejakým prerozdelením mandátov aj o zložení vládnej koalície, tak títo občania majú určite aj právo túto vládnu koalíciu poslať buď do zabudnutia alebo nejakým spôsobom ukončiť toto trápenie, ktoré v našej spoločnosti je. To, že zadok poslanca nie je ozaj prilepený k tejto stoličke, myslím si, že uznáme všetci, ktorí sme príčetní, a každý jeden, ktorý bol volený svojimi voličmi do Národnej rady Slovenskej republiky, musí uznať, že buď túto svoju funkciu z ješitnosti alebo z nejakej neschopnosti nezvláda, alebo zloženie vládnej koalície, ktoré mu dalo mandát vykonávať svoju funkciu, nejakým zvláštnym spôsobom ho posúva niekam inam. Čiže naozaj zakomponovanie tohto inštitútu do Ústavy Slovenskej republiky iba umožní Národnej rade skrátiť si volebné obdobie a dať opäť a zasa možnosť občanom Slovenskej republiky v najbližších voľbách rozdať karty nanovo, a myslím si, že voliči, ktorí pristúpia k urnám, opäť budú rozmýšľať troška inak, budú mať troška možno inak nastavené hodnotové orientácie, ale najmä určite nedopustia a nedovolia, aby takáto vláda chaosu a takáto vláda marazmu, ktorá bola možno založená ako nejaká bariéra voči extrémizmu, rozkrádaniu, zlodejinám a neviem čomu, sa už nikdy nemohla opakovať. Pretože rozmýšľať treba vopred, keď niečo vykonáme. Ďakujem pekne.
71. schôdza NR SR - 1.deň - B. popoludní
Dátum: 2022-09-13
Poslanec: Kočiš, Eduard (-)
Druh vystúpenia: Vystúpenie s faktickou poznámkou

138. Veľmi pekne ďakujem za slovo, pán predsedajúci. Miro, vo svojej rozprave si sa zameral iba na jednoduchý, holý fakt, a to že všetci sme si nejakým spôsobom rovní v tejto spoločnosti, ale niektorí sme si nejakým zvláštnym zázrakom alebo zvláštnym spôsobom ešte rovnejší. Čiže na všetkých ľudí platí jeden meter, ale na mnohých iných, ktorí sú v tejto elitárskej spoločnosti na nejakom piedestále slávy, platí úplne iný meter, možno až kilometer. Čiže ja sa chcem spýtať, ak je "podozrivý poslanec Národnej rady" za to, že odpredaj šrotu na Banskobystrickej župe v rámci údržby a správy ciest Banskobystrického samosprávneho kraja bol považovaný za nejaký hrdelný zločin a protiteroristická organizácia NAKA sa týmto bude zaoberať nejakým zvláštnym a zázračným spôsobom po tom, čo si ohlásil kandidatúru na post župana v Banskobystrickom kraji, ale zároveň budeme tuná pozerať na nejakých kajúcnikov alebo na nejakých spolupracujúcich obvinených, ktorí vraj náhodou videli, ako pán úžasný minister vnútra Roman Mikulec prijal domnelý, nepodložený a ničím nekorešpondovaný úplatok vo výške 100-tisíc euro. Čiže tu vôbec nemôžu zaznieť takéto banálne obhajovateľné alebo skôr neobhájiteľné veci, že človek, ktorý vie o trestnom čine, je povinný to nahlásiť orgánom činným v trestnom konaní. V tomto prípade nieže to bolo nahlásené orgánom činným v trestnom konaní, ale orgány činné v trestnom konaní to zmietli zo stola ako nejakú domnienku, ako nejaký nepodložený fakt. Čiže v tomto je táto naša diskusia ohľadne odvolávania ministra Mikulca trošku scestná a naozaj sa musíme pozrieť na to, že kto je v tejto situácii odvolávaný a kto by mal byť odvolaný.
67. schôdza NR SR - 3.deň - A. dopoludnia
Dátum: 2022-06-28
Poslanec: Kočiš, Eduard (-)
Druh vystúpenia: Vystúpenie s faktickou poznámkou

36. Veľmi pekne ďakujem za slovo, pán predsedajúci. Pán kolega Blanár, vo svojej rozprave ste spomenuli nielen neustáli a narastajúci cien elektrickej energie a zemného plynu, ale treba si naliať úplne čistého vína. Pán Sulík povedal síce „a", ale nepovedal „b". Áno, je stropná cena 61 euro za megawatthodinu, ale pán Sulík nepovedal, že to platí iba pre domácnosti, ktoré neprekračujú ročnú spotrebu 4 megawatty ročne. A takýchto domácností je ozaj minimum. Severovýchod Slovenska obce a mestá Zemplínu a Šariša jednoducho trápi jeden zvláštny problém a taký jeden nevysvetliteľný Sulíkov efekt. Ak obce doteraz platili 25 euro za megawatthodinu, zrazu faktúry im z ničoho nič vyskočili od 120 do 160. Ešte raz. Od 120 do 160. Obce, ktoré majú 300, 500, 700 obyvateľov, jednoducho likvidácia. Kto to v konečnom dôsledku všetko zaplatí? No jednoducho budú musieť zvýšiť ceny školských obedov, ceny stacionárov denných, súkromných domovov sociálnych služieb, ktoré v podstate tieto obce prevádzkujú, nakoľko štát aj v tomto smere sa spáva macovsky, a efekt je taký, že štát jednou rukou veľkoryso dáva, to znamená, Heger a Sulík budú rozprávať, veď tie rodiny, tí rodičia to budú vedieť utiahnuť z daňového bonusu, ktorý bude od 1. 1. vyšší, lenže už nepovedali to „b", že okrem toho daňového bonusu im obce zoberú ešte aj z vlastného vrecka, pretože ani tento daňový bonus nevykryje tieto obrovské straty. Obce Zemplína a Šariša sú naozaj obce a mestá, ktoré patria medzi dva najmenej rozvinuté regióny na Slovensku. Len v Zemplíne je z ôsmich okresov sedem najmenej rozvinutých a občania, starostovia, starostky, primátori, primátorky protestujú aj teraz v týchto dňoch.
67. schôdza NR SR - 3.deň - A. dopoludnia
Dátum: 2022-06-28
Poslanec: Kočiš, Eduard (-)
Druh vystúpenia: Vystúpenie s faktickou poznámkou

24. Veľmi pekne ďakujem za slovo, pán predsedajúci. Pán kolega Kamenický, vo svojej rozprave ste spomenuli to, že minister Sulík zjavne nekoná, je zjavne v tomto ohľade nekompetentný a čo je najsmutnejšie nie je to, že odišiel na dovolenku. Jednoducho to len ukazuje jeho charakter a to ako, sa správa voči občanom Slovenskej republiky. Ale ja by som chcel poukázať na jeden veľmi dôležitý fakt. Na úplne bezvýchodiskovú situáciu na východe Slovenska v rámci regiónov Zemplín a Spiš. Vážené kolegyne, vážení kolegovia, v týchto regiónoch sa nachádza strašne veľa obcí, ktoré sú do 300 obyvateľov a do 500 obyvateľov. Takýmto spôsobom, akým ministerstvo hospodárstva nekoná a akým spôsobom sa zvyšujú zálohové platby za elektrickú energiu a za zemný plyn, tak jednoducho bezvýchodisková a bezútešná situácia týchto obcí ženie starostov a starostky doslova k tomu, že budú nútení vypínať nielen prevádzku verejných budov, ale týmto obciam hrozí doslova a do písmena až likvidácia a budú zápasiť s holou existenciou. Obec, ktorá má do 1 000 obyvateľov, teraz ma na rýchlo napadne, rozprával som s pani starostkou z Tovarného, to je okres Vranou nad Topľou, platili 75 euro nejakú zálohovú platbu za zemný plyn. Keď im prišla ďalšia preddavková platba za zemný plyn, tak na tej faktúre stálo 357. Kolegyne, kolegovia, to je 370-percentný nárast. Obec do 1 000 obyvateľov, 960-970. Ako táto pani starostka má tieto náklady utiahnuť, ako tieto náklady majú tieto obce nejakým spôsobom stráviť, keď nezmyselným balíčkom krúžkovného beriete obciam 500 miliónov eur. SaS-ka kritizuje, SaS-ka nebojuje, SaS-ka radšej dovolenkuje.
69. schôdza NR SR - 2.deň - A. dopoludnia
Dátum: 2022-06-24
Poslanec: Kočiš, Eduard (-)
Druh vystúpenia: Vystúpenie s faktickou poznámkou

58. Veľmi pekne ďakujem za slovo, pán podpredseda. Téma nezvládnutia manažmentu medveďa hnedého na území Slovenskej republiky je témou, za ktorú je priamo zodpovedné ministerstvo životného prostredia, to znamená minister životného prostredia Ján Budaj a štátny tajomník ministerstva životného prostredia pán Smatana. To, že kolega Milan Mazurek vo svojej rozprave poukázal na neodbornosť a nekompetentnosť týchto dvoch čelných predstaviteľov ministerstva životného prostredia, to je, kolegyne a kolegovia, holý fakt, pretože človek bez adekvátneho vzdelania, a bavíme sa aj o ministrovi, aj o štátnom tajomníkovi, ktorí si o sebe dvaja myslia, že zjedli alebo ukradli všetku múdrosť sveta v rámci ochrany životného prostredia, v rámci zveľaďovania ekosystému na území Slovenskej republiky, tak títo dvaja páni sa setsakramentsky mýlia. Jediné, čo naozaj vedia, a to naozaj dokonale, je okrádať rozpočet Slovenskej republiky a prikrmovať ekoteroristické organizácie. To im ide naozaj dokonale. Medveď hnedý na Slovensku je premnožený takým brutálnym spôsobom, že poľovníci v mnohých regiónoch, ktorí sa venujú poľovníctvu viac ako 50 rokov, v živote na svojom území, vo svojom katastri, vo svojom revíri nevideli medveďa. Teraz pravidelne hovoria o jednom až o dvoch kusoch, ktoré sa v týchto regiónoch a na týchto územiach pravidelne vyskytujú, a títo poľovníci sa s týmito medveďmi stretávajú. Čiže, kolegyne, kolegovia, nebavíme sa naozaj o premnoženosti tohto druhu? Ak sa pán minister chce naďalej odvolávať na nejaké bludné smernice Európskej komisie alebo na odporúčania Európskej rady o odstrele a regulácii medveďa hnedého, tak vezmime si taký príklad z Rakúska. Tam je pravidelný ročný odstrel 10 % prírastku. Na Slovensku, aj keby sme odstrelili 40 % ročného prírastku, stále to bude málo.
69. schôdza NR SR - 2.deň - A. dopoludnia
Dátum: 2022-06-24
Poslanec: Kočiš, Eduard (-)
Druh vystúpenia: Vystúpenie s faktickou poznámkou

18. Veľmi pekne ďakujem za slovo, pán predsedajúci. Spoliehať sa na zbieranie vzoriek študentmi, ktorí sú absolútne neznalí problematiky, neznalí terénu a častokrát, ako si Rišo povedal, majú problém rozlíšiť exkrementy jedného zvieracieho druhu od druhého, tak to je naozaj tak relatívna a veľmi imaginárna vzorka úspešnosti, že ak na tomto chce stavať ministerstvo životného prostredia nejaký svoj odrazový mostík, tak to sme dopracovali už na začiatku veľmi zle. Na Slovensku máme cez 60 000 poľovníkov, ak by títo poľovníci boli relevantným spôsobom zapracovaní do sčítania populácie medveďa hnedého na Slovensku, tak ministerstvo životného prostredia by ušetrilo nielen finančné prostriedky, ale podporilo by aj jednotlivé poľovné združenia, ktoré by si takýmto spôsobom vedeli nejaké to euro privyrobiť. Celý tento výskum, celý tento prieskum by bol naozaj relevantný, nakoľko poľovník dokáže veľmi jednoduchým spôsobom rozlíšiť, ktorý trus patrí k akému živočíšnemu druhu, kdežto títo študenti, ktorí sú takí jednoduchší a pochádzajú častokrát z tohto ekoteroristického prostredia, tento problém značne majú. To, že ministerstvo životného prostredia postavilo pred bránu na Hrad ekoteroristické združenie VLK s krásnym bilbordom od pána Lukáča, a títo blázni chceli tam rozprávať s ľuďmi a rozprávali im také nezmysly, ako že pri stretnutí s medveďom sa jednoducho človek v lese má tváriť radostne. Nemá utekať, má jednoducho ostať, má sa tešiť, že vidí takto jedného úžasného macíka. To proste ja, ja som nechápal, čo to títo ľudia vlastne rozprávajú. Však veď to bolo niečo strašné počúvať. A ministerstvo životného prostredia (povedané so smiechom) toto berie ako za relevantnú informáciu a holý fakt. No jednoducho naozaj strašné.
69. schôdza NR SR - 2.deň - A. dopoludnia
Dátum: 2022-06-24
Poslanec: Kočiš, Eduard (-)
Druh vystúpenia: Vystúpenie s faktickou poznámkou

4. Ďakujem pekne za slovo, pán predsedajúci. Kolega Suja vo svojej ďalšej rozprave, ktorú ako spravodajca začal už včera, povedal iba v podstate to, že minister Budaj, odkedy je ministrom, neustále klame. Neustále klame, neustále zavádza a je to jeden z najnekompetentnejších ministrov nielen vlády Igora Matoviča, ale aj pokračujúcej vlády Eduarda Hegera. Ak v 21. storočí Slovenská republika ako zvrchovaný a demokratický štát sa stavia k výstavbe čističiek odpadových vôd, kanalizačných jednoducho potrubí alebo kanalizácií v obciach, ktoré niektoré sú väčšie, niektoré sú menšie, ale je to absolútne jedno, či je to obec Vislava, kde má starosta necelých 300 obyvateľov, alebo obec Kravany, kde je 1 200 obyvateľov, v 21. storočí aby minister životného prostredia prostredníctvom Envirofondu obviňoval týchto starostov zo subvenčného podvodu, robil z nich zlodejov a orgány činné v trestnom konaní na celú túto vec majú úplne iný a diametrálne rozdielny názor, tak ja sa pýtam, že niekde sa asi stala chyba, alebo je nekompetentnosť pána Budaja už na tak vysokej úrovni, že nie je schopný zastávať toto dosť zaujímavé a veľmi zodpovedné ministerské dielo. Ak niektorí kolegovia z vládnej koalície budú aj naďalej tvrdiť, že manažment medveďa hnedého nemá nič spoločné so stoličkou ministra životného prostredia, tak sa veľmi mýlia. Ak ministri životného prostredia v okolitých štátoch, či je to Rakúsko, alebo Poľsko, dokážu tento manažment riadiť uspokojivo, tak pán minister z tohto manažmentu... (Prerušenie vystúpenia časomerom.)
66. schôdza NR SR - 7.deň - B. popoludní
Dátum: 2022-06-23
Poslanec: Kočiš, Eduard (-)
Druh vystúpenia: Vystúpenie s faktickou poznámkou

136. Ďakujem za slovo, pán podpredseda. To, že tento zákon vyvoláva aj vášne, je dôsledkom a výsledkom iba toho, že potravinová sebestačnosť Slovenskej republiky je tak na mizivej úrovni, že dôchodkyňa alebo dôchodca sa už dokáže tešiť aj zo základných potravín, ktoré im jeho príbuzní alebo deti, vnúčence dokážu priniesť. Čiže v 21. storočí, sme sa na území demokratickej strednej Európy dopracovali do stavu, že základná potravina alebo nejaká luxusná potravina, ktorou môže byť, ako povedal kolega Suja, doslova už aj maslo, je tým najkrajším darom pre starkú, pre starkého, aby jednoducho mohli prostredníctvom tejto potraviny urobiť radosť niekomu inému. Gratulujem, kolegyne, kolegovia! Ak tento zákon budete aj naďalej považovať za nejakú politickú sebaprezentáciu alebo za nejaké populistické tliachanie do prázdna, tak z tohto omylu by som vás poprosil, aby ste sa vyviedli buď sami, alebo nech vás z toho vyvedie niekto, kto žije z priemerného, podpriemerného alebo minimálneho dôchodku. Naši starkí, naše starké sú naozaj tak hrdou generáciou, ktorá nikdy nebude prosiť. Tá bude žiadať, pretože na to, aby žiadali, majú nárok. Majú nárok preto, že odpracovali niečo pre túto Slovenskú republiku, aj pre bývalú Československú republiku a my ako zákonodarcovia nemáme právo ani morálne, ani žiadne iné, aby sme sa k týmto ľuďom postavili chrbtom a tvrdili, že prijatím tohto zákona zničíme trh, zničíme cenové regulácie potravín. Toto sú tak prach-sprosté liberálne hodnoty a predstavy, že je mi z toho naozaj zle.
66. schôdza NR SR - 7.deň - B. popoludní
Dátum: 2022-06-23
Poslanec: Kočiš, Eduard (-)
Druh vystúpenia: Vystúpenie s faktickou poznámkou

130. Veľmi pekne ďakujem za slovo, pán predsedajúci. To, že slovenskí poľnohospodári naozaj nemôžu byť konkurencieschopní nielen v strednej Európe, ale o konkurencieschopnosti v rámci západných trhov sa nemôžme vôbec baviť, pretože cenová politika, ktorá je nastavená proti prvovýrobcom a najmä proti prvovýrobcom ozaj kvalitných potravín, likviduje týchto prvovýrobcov už rovno na území Slovenskej republiky. Pretože ani Francúzi, ani Španieli, ani Portugalci, ani Nemci, ani Taliani, ani Gréci, tí nikdy nedovolia, aby bol zlikvidovaný ich prvovýrobca. To znamená, ten nositeľ hodnoty, kvality a tradície. Všemožne sa mu štát snaží pomáhať, a to aj v prípade nejakého sucha alebo horšej úrody, poprípade nejakej, nejakej kalamity, ktorú má v nejakom svojom stáde, ak je producentom mäsa. Kdežto na území Slovenskej republiky sa štát stavia k prvovýrobcom potravín, resp. k prvovýrobcom základných surovín úplne macošsky. A to je zlé. Viacej budeme dbať na ochranu divej zveri. Súhlasím, aj tú treba chrániť, ale rozumným a gazdovských nejakým videním sveta. Nie tým, čo nám hovorí nejaká prachsprostá vyhláška alebo nejaká európska smernica, ktorú tuná donekonečna a dookola budú obhajovať ekoteroristické organizácie, ktoré sú na ministerstve životného prostredia veľmi kvalitne podchytené a zabudované. Ale najmä ten prvovýrobca je tým človekom, ktorý chce, musí a bude dodávať kvalitné potraviny na slovenský stôl. Nie to, že budeme chrániť divú zver, ktorá týchto prvovýrobcov poškodzuje.